
AVIZ

asupra propunerii legislative privind insolvenţa persoanelor fizice
  În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă privind insolvenţa persoanelor fizice, trimis cu adresa              nr. Pl-x 288 din 3 mai 2010, înregistrată sub  nr. 21/146 din 5 mai 2010. 
Senatul, în calitate de primă Cameră sesizată, a respins iniţiativa legislativă în şedinţa din 26 aprilie 2010.
Conform prevederilor art. 75 din Constituţia României, republicată, şi  ale art.92 alin. (9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor este  Cameră decizională.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, Comisia a dezbătut iniţiativa legislativă menţionată mai sus, în şedinţa din  26 mai 2010.

Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ trimis cu adresa  nr. 1445 din 2 decembrie 2009 şi punctul de vedere al Guvernului transmis cu adresa   nr. 508 din 1 martie 2010 prin care nu susţine adoptarea acestei iniţiative legislative.
Cu prilejul dezbaterilor, membrii Comisiei pentru politică economică, reformă şi privatizare au constatat că iniţiativa legislativă nu se justifică întrucât, Comisia a mai fost sesizată cu un proiect de lege care avea un obiect de reglementare asemănător, prilej cu care a constatat că prevederile propuse spre modificare ar urma să se aplice tuturor persoanelor fizice, fără vreo distincţie. De asemenea, prin adoptarea acestei iniţiative legislative, dispoziţiile art. 138 din Legea nr. 85/2006 nu îşi vor mai produce efectele.
Ca şi în cazul proiectului de Lege privind insolvenţa persoanelor fizice                (PLx 105/2010), iniţiativa legislativă, urmând modelul insolvenţei persoanei juridice, are ca finalitate acoperirea creanţelor debitorului, propunând în acest sens două proceduri distincte cu caracter exclusiv judiciar, respectiv reorganizarea judiciară şi falimentul personal. Norma propusă consacră principiul scuzabilităţii, aplicabil, însă, doar în cazul intrării în faliment. În consecinţă nu este clar ce principii vor sta la baza elaborării planului de redresare financiară a debitorului.

Mai mult decât atât, în ceea ce priveşte acţiunea în reîntregirea patrimoniului debitorului, se apreciază că reglementarea acesteia la art.20 comportă aspecte de neconstituţionalitate prin prisma nerespectării art. 44 din Constituţia României, republicată.
Dincolo de precizările de mai sus, iniţiatorii nu specifică nici sursele financiare necesare aplicării măsurilor propuse, încălcându-se astfel dispoziţia art. 138 alin. (5) din Constituţia României, republicată, care prevede că „Nici o cheltuială bugetară nu poate fi aprobată fără stabilirea sursei de finanţare”. În acelaşi sens, art. 15 alin. (1) din Legea nr. 500/2002 privind finanţele publice, cu modificările ulterioare, prevede că „În cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget trebuie să se prevadă şi mijloacele necesare pentru acoperirea minusului de venituri sau creşterea cheltuielilor”.
Faţă de considerentele susmenţionate, membrii Comisiei pentru politică economică, reformă şi privatizare au hotărât, cu majoritate de voturi                (3 voturi împotrivă şi o abţinere), avizarea negativă a proiectului de lege.

În raport cu obiectul şi conţinutul său, iniţiativa legislativă face parte din categoria legilor organice.  
      PREŞEDINTE,
SECRETAR,      
 
     Mihai TUDOSE                                                 Horia GRAMA    
Consilier  parlamentar
      Anca Chiser

